**Együttműködési megállapodás**

amely létrejött egyrészről a

**Philip Morris Magyarország Cigaretta Kereskedelmi Kft.** (székhely: 1085 Budapest, Kálvin tér 12.; adószám: 10624225-2-44; cégjegyzékszám: 01-09-281021; képviseli: Szabados Tamás, ügyvezető), a továbbiakban **PM**,

másrészről a

**Budapest Főváros II. Kerületi Önkormányzat** (székhely: 1024 Budapest, Mechwart liget 1.; adószám: 15735650-2-41; törzskönyvi azonosító: 735650; ÁHTI azonosító: 745213; képviseli: Örsi Gergely, polgármester), a továbbiakban **II. Kerület,**

(a továbbiakban együtt **Felek**, külön-külön **Fél**) között, az alulírott helyen és időben, az alábbi feltételekkel.

**1. A megállapodás tárgya**

Felek a jelen Megállapodás aláírásával az alábbiakban állapodnak meg:

1.1. PM a 3.1. pontban rögzített összegű támogatást (a továbbiakban: **Támogatás**) nyújt a II. Kerület számára a *Csikkmentes II. kerület* elnevezésű Projekt (a továbbiakban: **Projekt**) 2023. január 1. és 2023. december 31. közötti megvalósításához, melynek főbb céljai:

* + 1. Társadalmi célú tájékoztatás, amely felhívja a lakosság figyelmét az egészségügyi és környezeti ártalmak csökkentésének fontosságára, az eldobott cigaretta csikkek által okozott környezeti károkra, és a hulladékelhagyás csökkentése érdekében ösztönözi a felelős fogyasztói magatartást.
		2. Egyéni csikkgyűjtők beszerzése és terjesztése elsősorban a dohánybolt hálózat révén a hulladékelhagyás csökkentése érdekében.
		3. Régi- és új típusú csikkek gyűjtésére szolgáló edények, konténerek kihelyezése elsősorban dohányboltok környékén a hulladékelhagyás csökkentése érdekében.
		4. Csikkgyűjtési rendszer kidolgozása, kiépítése, működtetése a dohánytermék-hulladék környezeti szempontból legmegfelelőbb kezelése céljából.

1.2. A Támogatás kapcsán Felek az alábbi vállalásokat rögzítik:

1. A Projekt megvalósítása során a II. Kerület PM-t mint együttműködő partnert tünteti fel az általa folytatott, Projekttel kapcsolatos kommunikációban.
2. Felek a Projekt megvalósítási szakaszaiban és a megvalósítást követő időszakban közös, a Felek közötti megegyezés szerinti, e-mail útján, írásban egyeztetett kommunikációt folytatnak folyamatos jelleggel, amely elsősorban, de nem kizárólag az alábbiakat foglalja magában:
	1. szoros tartalmi együttműködés a Projekthez kapcsolódó megvalósítási lépésekre és azok kommunikációjára vonatkozóan,
	2. a Projekt eredményeihez kapcsolódó sajtóanyagok készítése a Felek általi együttműködésben;
	3. szoros szakmai együttműködés a Projekt megkezdéséhez és befejezéséhez kapcsolódó sajtótájékoztató előkészítésében, szervezésében és utókommunikációjában;
3. a Projekthez kapcsolódó kommunikációt saját kommunikációs felületeikkel támogatják:
	1. a Projekt céljainak, fázisainak és eredményeinek bemutatása a PM [www.dobjle100at.hu](http://www.dobjle100at.hu) felületén és a II. kerület által létrehozott felület(ek)en;
	2. a II. Kerület, mint együttműködő partner feltüntetése a [www.dobjle100at.hu](http://www.dobjle100at.hu) honlapon.
4. Felek megállapodnak, hogy a Projekt 2023. január 1-jei megkezdését, valamint 2023. december 31-i befejezését követő legkésőbb 30 (harminc) napon belül legalább 1-1, összesen legalább 2 alkalommal a II. Kerület polgármesterével közös sajtótájékoztatót szerveznek, a sajtó meghívott munkatársainak Projektről történő tájékoztatása céljából;

1.3. Felek kijelenti, hogy hosszú távon elköteleződnek az együttműködés iránt, és keresik a dohányzás ártalmainak csökkentéséről szóló, tájékoztató jellegű, társadalmi felvilágosítást célzó kommunikáció lehetőségeit a II. Kerület által szervezett belső és nyilvános eseményeken, előzetes egyeztetés alapján, a jogszabályi keretek betartásával, különös tekintettel a nemdohányzók védelméről és a dohánytermékek fogyasztásának, forgalmazásának egyes szabályairól szóló 1999. évi XLII. törvényre.

1.4. A PM támogatja a II. Kerület füstmentes jövő iránti elköteleződését, ennek keretében a független, harmadik fél által nyújtott Füstmentes szervezeti kultúra tanúsítvány megszerzését, és az ezzel kapcsolatos „füstmentes” szervezeti és közösségi folyamatok kialakítását, külön megállapodás alapján.

1.5. A II. Kerület kötelezettséget vállal a jelen fejezetben foglalt szabályok maradéktalan betartására, és betartja, illetve a jelen Megállapodás teljesítésében közreműködő minden alkalmazottjával, megbízottjával és képviselőjével betartatja a PM által kifejezetten a II. Kerület tudomására hozott irányelveket és iránymutatásokat, különös tekintettel a PMI 14-C (korrupcióellenesség) és a PMI 31-C (külső kommunikáció) számú irányelveire, amelyek a jelen Megállapodás 1. és 2. számú mellékleteit képezik.

**2. A Megállapodás időtartama és felmondása**

2.1. A jelen Megállapodás annak mindkét Fél általi aláírásának napján jön létre, a Projekt 1.1. pontban megjelölt időtartamára, és az 1.2. pont d) alpontja szerinti sajtótájékoztató megvalósulásáig terjedő határozott időtartamra.

2.2. A Felek megállapodnak, hogy a rendes felmondás jogát kizárják, a jelen Megállapodás határozott tartamára figyelemmel.

2.3. A jelen Megállapodás megszűnik a PM által a Megállapodástól történő elállással (2.4 pont), a Felek általi azonnali hatályú felmondással (2.5 pont), valamint a Felek általi írásbeli közös megegyezéssel.

2.4. A PM jogosult a jelen Megállapodástól a II. Kerülethez címzett egyoldalú írásbeli jognyilatkozattal elállni, amennyiben a Projekt 2023. december 31-éig nem valósul meg. A Felek rögzítik, hogy a PM a Projekt meghiúsulása miatti, jelen pontban foglaltak szerinti jogszerű elállása esetén a II. Kerület a PM által részére előzetesen megfizetett teljes támogatási összeget köteles egy összegben, az elállásra vonatkozó jognyilatkozat kézhezvételét követő 8 (nyolc) napon belül visszafizetni a PM bankszámlájára.

2.5 Mindkét Fél jogosult a jelen Megállapodást a másik Félnek megküldött írásbeli felmondással, azonnali hatállyal felmondani (rendkívüli felmondás), amennyiben az alábbi események bármelyike bekövetkezik:

1. amennyiben valamely Fél a jelen Megállapodásból fakadó lényeges – a jelen szerződésben kifejezetten nevesített – kötelezettségét súlyosan megszegi, és a másik Fél általi írásbeli felszólítást követő 10 (tíz) napos póthatáridőre sem teljesít szerződésszerűen;
2. a PM-nek jogában áll a jelen Megállapodást felmondani és a további kifizetéseket megtagadni, amennyiben a II. Kerület, vagy annak bármely munkatársa megszegte a korrupcióellenes szabályokat, vagy ha véleménye szerint ennek kockázata fennáll. Amennyiben az ilyen szabályszegés a PM által történt bármely kifizetéssel kapcsolatos, a II. Kerület köteles a támogatás teljes összegét visszafizetni.

2.6 Amennyiben a PM a jelen Megállapodás 2.5 pont alapján a II. Kerület szerződésszegésére hivatkozással mondja fel jogszerűen a jelen Megállapodást annak teljesedésbe menetele előtt, a II. Kerület az alábbiak szerint köteles a PM által részére előzetesen megfizetett teljes támogatási összeget egy összegben, a felmondásra vonatkozó jognyilatkozat kézhezvételét követő 8 (nyolc) napon belül visszafizetni a PM bankszámlájára:

1. amennyiben a Projekt nem valósult meg, a teljes összeg visszajár;
2. amennyiben a Projekt megvalósult, de az 1.2. pont b) pontja szerinti közös kommunikáció az ott meghatározott határidőben (nem a PM-nek felróható okból) nem teljesült, a támogatási összeg 25%-a jár vissza;
3. amennyiben a Projekt megvalósult, de az 1.2. pont d) pontja szerinti sajtótájékoztató (nem a PM-nek felróható okból) elmaradt vagy nem szerződésszerűen ment végbe, a támogatási összeg 25%-a jár vissza;
4. amennyiben a b) és d) pont szerinti szerződésszegés együttesen állapítható meg, a támogatási összeg 50%-a jár vissza a PM részére.

2.7 Amennyiben bármely Felet a jelen Megállapodásból fakadó bármely kötelezettsége teljesítésében rajta kívül álló okokból fennálló körülmény akadályozza (beleértve de nem kizárólagosan az alábbiakat: tűzeset, áradás, vihar, sztrájk, munkáskizárás, bármilyen üzemi esemény, zavargás, háború, vagy népek közötti háborúskodás, forradalom, baleset, természeti csapás, vagy más hasonló vagy ettől eltérő, a Felek ellenőrzésén kívül eső okok), akkor az akadályoztatott Fél nem felelős a késedelmes teljesítésért vagy nem teljesítésért, feltéve, hogy az érintett Fél a másik Felet haladéktalanul írásban értesíti az ilyen mulasztás vagy késedelem okáról, és minden tőle telhetőt megtesz, hogy kötelezettségeinek a lehető leghamarabb újra eleget tegyen.

 Amennyiben a fent meghatározott vis maior 30 (harminc) napnál tovább tart, a kárt vagy hátrányt szenvedett Fél a Megállapodást a további teljesítés kötelezettsége nélkül felmondhatja. A vis maior állapot megszűnését követően, hacsak nem került a Megállapodás megszüntetésre, a Felek kötelezettségei újra hatályba lépnek.

**3. támogatási összeg**

3.1. A Felek rögzítik, hogy PM a jelen Megállapodás 1.1. pontjában rögzített célokra 2 000 000,- Ft, azaz kettőmillió forint összegű Támogatást nyújt a II. Kerületnek. Amennyiben a Projekt költségei szükségessé, a PM erőforrásai pedig lehetővé teszi, PM a II. Kerület részére további támogatás nyújtásáról dönthet.

3.2. A Támogatás teljes összege a jelen Megállapodás aláírását követően egy összegben kerül kifizetésre a II. Kerület Raiffeisen Bank Zrt.-nél vezetett ………………………… számú, Csikkmentes II. kerület elnevezésű elkülönített bankszámlája javára.

**4. támogatás felhasználása és elszámolás**

4.1. A Támogatás kizárólag a jelen Megállapodás 1.1. pontjában megjelölt és ott tovább részletezett célokra lehet felhasználni.

4.2. A Támogatásnak a Projekt jelen Megállapodás 1.1. pontjában megjelölt befejezésének időpontjáig fel nem használt részét – a Projekt meghiúsulása esetén a teljes összeget, a jelen Megállapodás 2.5. pont szerinti felmondása esetén pedig a 2.6. pontban meghatározott részét – vissza kell fizetni PM-nek, kivéve ha erről a Felek írásban másképpen állapodtak meg.

4.3. A Projekt jelen Megállapodás 1.1. pontjában megjelölt befejezési időpontjának meghosszabbításáról PM-t írásban kell tájékoztatni a Projekt eredeti záró időpontjának a bekövetkezte előtt, illetve a meghosszabbításhoz PM előzetes írásos jóváhagyása szükséges. A tájékoztatásnak meg kell jelölnie a hosszabbítás indokát, a Projekt új javasolt záró időpontját, valamint a még függőben lévő pénzügyi és írásos jelentések benyújtására vonatkozóan javasolt új időpontokat.

4.4. A Projekt befejezésének időpontját követően a II. Kerületnek 60 (hatvan) napon belül igazolni kell a Támogatás jelen Megállapodás 1.1. pontjában megjelölt célokra történt felhasználását az arra szolgáló, hiteles dokumentumokkal (pl. számlák, teljesítési igazolások, fotók). A Támogatás fel nem használt, illetőleg az 1.1. pontban foglaltaktól eltérő célokra felhasznált részét vissza kell fizetni a PM-nek, kivéve ha erről a Felek írásban másképpen állapodtak meg.

**5. Bizalmas információk**

5.1. A Felek megállapodnak abban, hogy a jelen Megállapodás teljesítése során a Felek tudomására jutott valamennyi információ és adat üzleti titoknak minősül.

5.2. A Felek rögzítik, hogy egyikük sem jogosult a másik által rendelkezésére bocsátott anyagokat, adatokat, dokumentumokat és információkat, jelen Megállapodás keretén kívül felhasználni, azokat a másik fél érdekeit sértő vagy veszélyeztető módon nem kezelheti, harmadik fél számára (ide nem értve a kapcsolt vállalkozásokat) semmilyen formában nem szolgáltathatja ki, kivéve, ha a másik fél feljogosítja.

5.3. A Felek a jelen Megállapodással kapcsolatos, illetve annak hatálya alatt a másik Féllel kapcsolatban tudomására jutott információkat harmadik személynek (ide nem értve a kapcsolt vállalkozásokat) csak a Felek előzetes írásbeli engedélye alapján adhatnak át, illetve hozhatnak nyilvánosságra. Kivételt képez ez alól az információs önrendelkezési jogról és az információszabadságról szóló 2011. évi CXII. törvény 1. melléklet III. Gazdálkodási adatok szerint a II. Kerületre nézve kötelező nyilvánossági előírások az ott meghatározott adatkörre (szerződést kötő felek neve, támogatás célja, összege, megvalósítási helye, határozott időre kötött szerződés esetében annak időtartama).

**6. A Felek együttműködése**

6.1. A Felek kötelesek kijelölni Képviselőiket, akik szervezik és koordinálják a II. Kerület és a PM tevékenységét.

6.2. A Felek a jelen Megállapodás keretében a kapcsolatot a kijelölt Képviselőkön keresztül tartják.

 *II. Kerület részéről*

Neve: Kerényi Gyula, polgármesteri koordinátor

 Telefonszáma: +36 30 871 9373

E-mail: kerenyi.gyula@masodikkerulet.hu

 *PM részéről*

 Neve: Takács Norbert, kormányzati kapcsolatokért és fenntarthatóságért felelős vezető

 Telefonszáma: + 36 30 300 4197

 E-mail: norbert.takacs@pmi.com

6.3. A Felek korlátozás nélkül jogosultak további kapcsolattartókat kijelölni, akik személyéről, elérhetőségeikről és feladatkörükről kötelesek a másik Felet tájékoztatni.

6.4. A Felek kötelesek a másik Fél Képviselőivel, alkalmazottaival együttműködni. Felek kölcsönösen és haladéktalanul egymás tudomására hozzák azokat az értesüléseket, tényeket, körülményeket, amelyek a szerződésszerű teljesítést akadályozzák, vagy zavarják.

**7. vegyes és záró rendelkezések**

7.1. A Felek a jelen Megállapodás aláírásával kijelentik és elismerik, hogy a jelen Megállapodásban foglaltakkal egyetértenek és azt magukra nézve kötelezőnek ismerik el.

7.2. A Felek a jelen Megállapodás teljesítése során a jóhiszeműség és a tisztesség követelményeinek megfelelően, kölcsönösen együttműködve kötelesek eljárni, figyelemmel kell lenniük egymás jogos érdekeire. Felek haladéktalanul kötelesek értesíteni egymást minden olyan eseményről és körülményről, amely a jelen Megállapodásban foglalt kötelezettségeik teljesítését veszélyeztetné.

7.3. A jelen Megállapodás valamely pontjának vagy rendelkezésének esetleges érvénytelensége a szerződés egyéb rendelkezéseinek érvényességét nem érinti, azonban Felek haladéktalanul kötelesek egymással egyeztetést kezdeményezni és lefolytatni az érvénytelenség kiküszöbölése, és az érvénytelen rendelkezés tartalmához legközelebb álló rendelkezésben való megállapodás érdekében.

7.4. A jelen Megállapodás nem érinti a Felek függetlenségét, közöttük nem jön létre ezáltal semmilyen érdekeltségi, vagy társas viszony, és egyik Fél sem jogosult a másik nevében kötelezettség vállalására.

7.5. A PM tájékoztatta a II. Kerületet arról, hogy főtevékenységként dohánytermékek forgalmazásával foglalkozik. Felek tudomással bírnak arról, hogy Magyarországon a dohánytermékek és az ahhoz kapcsolódó egyes termékek mindennemű – közvetlen és közvetett – reklámozása tilos. Felek kifejezetten rögzítik, hogy a jelen Megállapodás semmilyen módon nem irányul dohánytermékek és az ahhoz kapcsolódó egyes termékek reklámozására és/vagy azok vásárlásának vagy igénybevételének ösztönzésére. Az 1.1. a) pontban rögzített társadalmi célú tevékenység kizárólag a dohányzás ártalmainak csökkentéséről szóló közös, tájékoztató jellegű, társadalmi felvilágosítást célzó kommunikációs célokat szolgál, a jogszabályi keretek betartásával, különös tekintettel a nemdohányzók védelméről és a dohánytermékek fogyasztásának, forgalmazásának egyes szabályairól szóló 1999. évi XLII. törvényre.

7.6. A PM az államháztartásról szóló 2011. évi CXCV. törvény 41. § (6) bekezdése, valamint az államháztartásról szóló törvény végrehajtásáról szóló 368/2011. (XII.31.) Korm. rendelet 50. § (1a) bekezdése alapján nyilatkozik, hogy a nemzeti vagyonról szóló 2011. évi CXCVI. törvény 3. § (1) bekezdés 1. pontja szerinti átlátható szervezetnek minősül. E nyilatkozatban foglaltak változása esetén a PM a II. Kerületet haladéktalanul tájékoztatni köteles.

7.7. A jelen Megállapodásra a mindenkor hatályos magyar jogszabályok irányadóak. A jelen Megállapodással összefüggő bármely jogvitában a Felek alávetik magukat, a közöttük felmerülő vita értékétől függően, a Budapesti II-III. Kerületi Bíróság, illetve a Székesfehérvári Törvényszék illetékességének.

Felek a jelen Megállapodást az alulírott napon erre jogosult tisztségviselőik útján jóváhagyólag írták alá.

Melléklet:

1. számú melléklet: PMI 14-C szabályzata

2. számú melléklet: PMI 31-C szabályzata

Kelt: Budapest, 2022. ……………………… hó …… nap

|  |  |
| --- | --- |
| **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_****Philip Morris Magyarország Kft.****képviseletében**Név: Szabados TamásTisztség: Ügyvezető | **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_****Budapest Főváros II. Kerületi Önkormányzat****képviseletében**Név: Örsi GergelyTisztség: polgármester |

1. számú melléklet:

PMI 14-C szabályzat

2. számú melléklet:

a PMI 31-C irányelv